《纪梦游甘露寺（寺在京口北固山上）》
唐代·陆龟蒙

昔卧嵩高云，云窗正寒夕。披裘忽生梦，似到空王宅。

峨天一峰忽，栏楯横半壁。级倚绿巅差，关临赤霄辟。

扪虚陟孤峭，不翅千馀尺。叠掌望罘罳，分明袒肩释。

凌香稽首罢，嘹哓□□□。高户乘北风，声号大波白。

光中目难送，定验方可觌。树细鸿蒙烟，岛疏零落碧。

须臾群籁入，空水相喷激。积浪亚寒堆，呀如斗危石。

跳音簇鞞鼓，溅沫交矛戟。鸟疾帆亦奔，纷纷助劲敌。

思非水灵怒，即是饥龙擘。怯慑不敢前，荷襟汗沾霢.

回经定僧处，泉木光相射。岩磴云族栖，柖柯露华适。

逍遥得真趋，逦迤寻常迹。山腹贮孤亭，岚根四垂帟。

谁题雪月句，乃是曹刘格。阆阙一枝琼，边楼数声笛。

吟高矍然起，若自苍旻掷。短烛堕馀花，圆蟾挂斜魄。

自从神锡境，无处不登陟。忽上南徐山，心期豁而获。

岂伊烦恼骨，合到清凉域。暗得胡蝶身，幽期尽相识。

奈何有名氏，未列金闺籍。翻惭丱顶童，得奉真如策。

云涛触风望，毫管和烟搦。聊记梦中游，留之问禅客。

作者简介：陆龟蒙（？～公元881年），唐代农学家、文学家，字鲁望，别号天随子、江湖散人、甫里先生，江苏吴县人。曾任湖州、苏州刺史幕僚，后隐居松江甫里，编著有《甫里先生文集》等。 他的小品文主要收在《笠泽丛书》中，现实针对性强，议论也颇精切，如《野庙碑》、《记稻鼠》等。陆龟蒙与皮日休交友，世称“皮陆”，诗以写景咏物为多。